
Likumprojekta 17.punkts paredz papildināt Enerģētikas likumu ar X1 nodaļu, tostarp ar 58.4 panta (6) daļu sekojošā redakcijā:
58.4 pants
(6) Biomasas kurināmo, bioloģisko šķidro kurināmo un biogāzi var uzskatīt par atbilstošiem ilgtspējas un siltumnīcefekta gāzu emisiju ietaupījuma kritērijiem, bet pārstrādātā oglekļa kurināmo, kā arī bioloģisko šķidro kurināmo un biomasas kurināmo, ko ražo no atkritumiem un atlikumiem, kas nav lauksaimniecības, akvakultūras, zvejniecības un mežsaimniecības atlikumi, un no atkritumiem un atlikumiem, ko vispirms pārstrādā produktā, kuru pēc tam pārstrādā bioloģiskajā šķidrajā kurināmajā un biomasas kurināmajā, uzskata par tādu, kas nodrošina siltumnīcefekta gāzu emisiju ietaupījumu, ja tas ir apliecināts vienā no šādiem veidiem:
1) brīvprātīgās shēmas ietvaros;
2) nacionālās shēmas, kuru izveidojusi cita Eiropas Savienības dalībvalsts;
3) komersanta shēmas ietvaros.
 
Piedāvātā redakcija
LSUA aicina pārskatīt panta daļas redakciju, paredzot iespēju siltumnīcefekta gāzu ietaupījumu apliecināt arī Nacionālās shēmas ietvaros. Attiecīgi aicinām no daļas 2.punkta svītrot vārdu ‘cita’ vai papildināt uzskaitījumu ar vēl vienu punktu sekojošā redakcijā: “4) Latvijas nacionālās shēmas ietvaros”.
 
	Laura Rutkovska (LSUA)

Likumprojekta 13.punkts paredz papildināt 46.pantu ar sesto daļu šādā redakcijā:
“(6) Centralizētās siltumapgādes sistēmas operatori savā tīmekļa vietnē reizi mēnesī publicē informāciju par iepriekšējā mēneša atjaunīgās enerģijas īpatsvaru centralizētajā siltumapgādes sistēmā vai centralizētajā aukstumapgādes sistēmā un reizi pusgadā par veiktajiem energoefektivitātes uzlabošanas pasākumiem un to rezultātā sasniegtajiem enerģijas ietaupījumiem.”.
 
Piedāvātā redakcija
Ņemot vērā, ka CSA operatoriem, atbilstoši Energoefektivitātes likuma un Ministru kabineta 2016.gada 19.aprīļa noteikumu Nr. 243 “Noteikumi par energoefektivitātes prasībām licencēta vai reģistrēta energoapgādes komersanta valdījumā esošām centralizētām siltumapgādes sistēmām un to atbilstības pārbaudes kārtību” prasībām,  ir reizi gadā jāziņo par veiktajiem energoefektivitātes uzlabošanas pasākumiem un sasniegtajiem ietaupījumiem, aicinām Enerģētikas likumā noteikt tādu pat termiņu, izsakot pantu sekojošā redakcijā: “(6) Centralizētās siltumapgādes sistēmas operatori savā tīmekļa vietnē reizi mēnesī publicē informāciju par iepriekšējā mēneša atjaunīgās enerģijas īpatsvaru centralizētajā siltumapgādes sistēmā vai centralizētajā aukstumapgādes sistēmā un reizi gadā par veiktajiem energoefektivitātes uzlabošanas pasākumiem un to rezultātā sasniegtajiem enerģijas ietaupījumiem.”
 
	Laura Rutkovska (LSUA)



